Na pomolu novi lijek protiv holesterola
Novi lijek „anacetrapib“ efikasno smanjuje loši holesterol i znatno povećava dobri. Do javne upotrebe potrebna dodatna istraživanja.
Milioni ljudi širom svijeta uzimaju lijek statin koji pomaže smanjivanje lošeg holesterola poznatog kao LDL. Medjutim, statin nije tako efikasan u podizanju HDL-a, takozvanog dobrog holesterola u krvi koji pomaže borbu protiv bolesti. Sada su lječnici uzbudjeni pojaviom novog lijeka koji znatno može povećati nivo dobrog holesterola, ali pacijenti će vjerovatno trebati sačekati još nekoliko godina dok lijek bude dostupan za javnu upotrebu. Lječnici se nadaju da će novi lijek anacetrapib, u budućnosti spasiti mnoge živote. Najmanje hiljadu i šest stotina pacijenata je učestvovalo u ispitivanju. Nekima je dat anacetrapib, a drugima samo imitacija. Dr. Christopher Cannon iz bolnice Brigham u Bostonu jedan od vodećih istražitelja kaže: "Mi smo proučavali novi lijek koji je deset puta jači od dosadašnje terapije." Godinama su lječnici propisivali statin za smanjivanje lošeg holesterola. Ali statin nije tako efikasan u podizanju dobrog holesterola koji otklanja naslage u arterijama. Tokom istraživanja, kod pacijenata koji su uzimali pravi anacetrapib loši holesterol je opao za 40 procenata, dok se dobri povećao za 138 procenata. Dr. Harlam Krumholz, sa Medicinskog fakulteta na Yale univerzitetu kaže da: "Lijek, zaista, ima izvanredan učinak na smanjivanju lošeg holesterola i podizanju dobrog." Istraživači se slažu da je potrebno duže istraživanje i na većoj grupi ljudi. Sljedeće godine će 30 hiljada ljudi učestvovati u medjunarodnom ispitivanju novog lijeka. Pacijenti koji su već oboljeli, i koriste statin, uzimaće anacetrapib. Dr. Harlam Krumholz kaže da su potrebne dodatne provjere prije nego lijek dodje na tržište: "Još uvijek treba sačekati da vidimo da li će promjene donijeti stvarne koristi pacijentima." U medjuvremenu, lječnici kažu da vrijede dosadašnji savjeti: redovno vježbanje, i izbjegavanje hrane koja može povećati loši holesterol.